SL Uradni list Evropske unije L 119/49

ODLOČBA KOMISIJE

z dne 4. maja 2007

o določitvi zaščitnih ukrepov glede uporabe fitofarmacevtskih sredstev, ki vsebujejo tolilfluanid in povzročajo onesnaženje pitne vode

(notificirano pod dokumentarno številko C(2007) 1865)

(Besedilo velja za EGP)

(2007/322/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 11(2) Direktive,

ob upoštevanju naslednjega:

(1) Aktivna snov tolilfluanid je bila z Direktivo Komisije 2006/6/ES vključena v Prilogo I k Direktivi 91/414/EGS (2).

(2) Nemčija je 23. februarja 2007 obvestila Komisijo, da je bilo nedavno odkrito, da ima tolilfluanid lahko nepričakovan učinek na pitno vodo. Natančneje, uporaba določenega fitofarmacevtskega sredstva „Euparen M WG“, ki vsebuje tolilfluanid, povzroča oblikovanje metabolita tolilfluanida, namreč dimetilsulfamid, ki ga je mogoče najti v zemlji, v podtalnici in površinskih vodah. S standardnim postopkom priprave pitne vode (ozonizacija) se ta metabolit preoblikuje v zdravju škodljivi nitrozamin (NDMA).

(3) Druge aktivne snovi, s podobno molekularno strukturo kot tolilfluanid, bi se lahko razgradile na enak način.

(4) Nitrozamini so domnevno ali dokazano genotoksične in rakotvorne snovi, zato je treba preprečiti njihovo prisotnost v pitni vodi.

(5) Člen 11(1) Direktive 91/414/EGS določa, da če ima država članica upravičene razloge za mnenje, da sredstvo, ki ga je registrirala ali ga mora registrirati v skladu členom 10, predstavlja nevarnost za zdravje ljudi ali živali ali za okolje, lahko začasno omeji ali prepove uporabo in/ali prodajo tega sredstva na svojem ozemlju. O tem nemudoma obvesti Komisijo in druge države članice in navede razloge za svojo odločitev.

(6) Glede na prejete podatke so Češka, Nemčija, Irska, Španija, Italija, Luksemburg, Avstrija, Poljska, Švedska in Združeno kraljestvo že začasno ustavile uporabo na prostem sredstev, ki vsebujejo tolilfluanid.

(7) Člen 11(2) Direktive 91/414/EGS določa, da se odločitev o tej zadevi sprejme na ravni Skupnosti. V tem primeru je treba za zagotovitev, da uporaba fitofarmacevtskih sredstev, ki vsebujejo tolilfluanid ne bo povzročila onesnaženja pitne vode, sprejeti nujne ukrepe. Problem ni omejen na eno samo državo članico, saj bi se onesnaženje podtalnice ali pitne vode lahko razširilo čez državne meje. Kot je navedeno v deveti uvodni izjavi Direktive 91/414/EGS, je cilj Direktive tudi visoka raven varovanja zdravja, podtalnice in okolja. Iz pete uvodne izjave Direktive 91/414/EGS izhaja, da je cilj Direktive tudi preprečevanje nepotrebnih ovir za trgovino. Enostranski ukrepi držav članic bi lahko povzročili različne stopnje varovanja in bi tudi ovirale trgovino s fitofarmacevtskimi sredstvi. Zato je treba sprejeti ukrepe na ravni Skupnosti.

(8) V obravnavanem primeru opozorilo na etiketi ne zadošča za varovanje zdravja ljudi.

(9) Treba je zbrati dodatne informacije, ki bodo Komisiji po potrebi omogočile pregled Direktive 91/414/EGS glede tolilfluanida. Treba je tudi raziskati, ali bi lahko nastali enaki problemi pri drugih snoveh, ki se trenutno ocenjujejo ali so že bile ocenjene na ravni Skupnosti. Zato mora vsaka država članica, ki je bila imenovana za poročevalko pri oceni aktivne snovi na podlagi Direktive 91/414/EGS, nemudoma raziskati, ali bi uporaba fitofarmacevtskih sredstev, ki vsebujejo navedeno snov, lahko povzročila podobne težave.

(10) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Države članice, v katerih se za obdelavo pitne vode uporablja ozon, spremenijo ali prekličejo registracije za fitofarmacevtska sredstva, ki vsebujejo tolilfluanid, s prepovedjo kakršne koli uporabe, ki bi lahko povzročila onesnaženje podtalnice ali površinske vode s tolilfluanidom ali njegovimi metaboliti, kar bi povzročilo onesnaženje pitne vode z nitrozamini med postopkom ozonizacije.

Člen 2

Države članice za aktivne snovi, za katere so poročevalke, nemudoma raziščejo ali bi uporaba fitofarmacevtskih sredstev, ki vsebujejo takšne snovi, lahko povzročila podobne posledice. Če so državam članicam iz člena 1 na voljo podatki, da so nastali nitrozamini in so onesnažili pitno vodo, potem sprejmejo podobne ukrepe, kot so določeni v členu 1.

Člen 3

Države članice iz člena 1 zagotovijo, da prijavitelji, na katerih zahtevo je bil tolilfluanid vključen v Prilogo I k Direktivi 91/414/EGS, državi članici poročevalki v treh mesecih od datuma uradnega obvestila o tej odločbi predložijo študije o:

(a) oceni spiranja za to aktivno snov; ter

(b) pogojih, v katerih se nastanek nitrozaminov lahko izključi.

Člen 4

Države članice, ki jih zadevata člena 1 in 2, Komisijo takoj obvestijo o sprejetih ukrepih. V treh mesecih od datuma uradnega obvestila o tej odločbi, Komisiji predložijo tudi pregled ukrepov, sprejetih na podlagi te odločbe.

Člen 5

Ta odločba je naslovljena na države članice.

V Bruslju, 4. maja 2007 Za Komisijo Markos KYPRIANOU Član Komisije

(1) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2007/25/ES (UL L 106, 24.4.2007, str. 34).

(2) UL L 12, 18.1.2006, str. 21.